P6_TA(2005)0017

Lähi-idän tilanne

Euroopan parlamentin päätöslauselma Lähi-idän tilanteesta

Euroopan parlamentti, joka

- ottaa huomioon aiemmat päätöslauselmansa Lähi-idän tilanteesta ja erityisesti 23. lokakuuta 2003 antamansa päätöslauselman [1],

- ottaa huomioon YK:n turvallisuusneuvoston päätöslauselmat 242, 338, 425, 1373 ja 1397,

- ottaa huomioon Palestiinan presidentinvaalien tulokset,

- ottaa huomioon Euroopan unionin vaalitarkkailuvaltuuskunnan sekä Euroopan parlamentin vaalitarkkailuvaltuuskunnan lausunnot,

- ottaa huomioon kvartettiryhmän 30. huhtikuuta 2003 esittämän rauhansuunnitelman,

- ottaa huomioon työjärjestyksen 103 artiklan 4 kohdan,

A. katsoo Palestiinan presidentinvaalien sujuneen tyydyttävästi huolimatta vaikeista olosuhteista, jotka johtuvat siitä, että Israel miehittää palestiinalaisalueita, sekä katsoo, että vaalit tarjoavat ratkaisevan tilaisuuden käynnistää rauhanprosessi uudelleen ja niistä voitaisiin ottaa esimerkkiä alueen muissa vaaleissa,

B. on huolissaan miehityksen vaikutuksesta vaaleihin: sekä ehdokkaiden että äänestäjien liikkumisen vapautta on rajoitettu, joitakin potentiaalisten äänestäjiensä luo Itä-Jerusalemiin pyrkineitä ehdokkaita on häiritty ja pidätetty lyhyeksi ajaksi ja äänestysoikeuttaan käyttäville Jerusalemin asukkaille on asetettu tiukkoja rajoituksia,

C. katsoo, että äskettäiset terrori-iskut, joilla neuvotteluja on pyritty sabotoimaan, ovat tapahtuneet juuri ajankohtana, jolloin on todellista toivoa poliittisen prosessin uudelleenkäynnistämisestä; on huolissaan näiden iskujen ja kostoiskujen vaikutuksista, koska uhreja on ollut kummallakin puolella ja palestiinalaisiin on kohdistettu uusia rajoituksia;

1. pitää ensimmäisten vuoden 1996 jälkeen järjestettyjen presidentinvaalien onnistumista ja erityisesti korkeaa äänestysaktiivisuutta myönteisenä; kunnioittaa Palestiinan kansan ja viranomaisten sitoutumista demokratiaan, mistä he antoivat osoituksen miehityksestä huolimatta, ja antaa arvoa erityisesti palestiinalaisnaisten sitoutumiselle, sillä he varmistivat omalta osaltaan vaalijärjestelyjen onnistumisen ja osallistuivat aktiivisesti vaaleihin;

2. katsoo, että palestiinalaishallinnon uusi presidentti Mahmud Abbas ja muut ehdokkaat toteuttivat kampanjansa olosuhteisiin nähden vastuuntuntoisella tavalla ja noudattivat kansainvälisiä normeja;

3. kehottaa Israelia Palestiinan tulevien parlamenttivaalien yhteydessä kunnioittamaan täydellisesti Itä-Jerusalemin asukkaiden kansainvälisesti tunnustettua oikeutta äänestää sekä helpottamaan prosessia siten, että presidentinvaalien yhteydessä havaitut esteet poistetaan ennen parlamenttivaaleja;

4. pitää unionin vaalitarkkailuvaltuuskunnan työskentelyn tehokkuutta myönteisenä ja kehottaa neuvostoa ja komissiota valmistelemaan uuden valtuuskunnan lähettämistä tarkkailemaan heinäkuussa 2005 pidettäviä parlamenttivaaleja tarkoituksena tukea moniarvoisuutta ja kaikkien ehdokkaiden tasapuolista pääsyä tiedotusvälineisiin ja löytää yhteistyössä Israelin viranomaisten kanssa keinoja ratkaista Itä-Jerusalemissa asuvien palestiinalaisten kohtaamat ongelmat;

5. panee huolestuneena merkille, että lukuisat Palestiinan keskusvaalilautakunnan jäsenet ovat eronneet protestina poliittiselle painostukselle, jota harjoitettiin vaalipäivänä vaalihuoneistojen sulkemisen lykkäämiseksi;

6. kehottaa Israelin uutta hallitusta ja palestiinalaishallintoa käyttämään hyväkseen vaalituloksen tarjoaman mahdollisuuden ja käynnistämään neuvottelut uudelleen; kehottaa Euroopan unionia ryhtymään pikaisesti toimiin kvartettiryhmässä ja erityisesti Yhdysvaltojen kanssa, jonka rooli ja unionin rooli täydentävät toisiaan, jotta rauhanprosessissa voidaan aloittaa uusi tehokkaan keskinäisen yhteistyön vaihe, jonka myötä ne käynnistävät yhdessä uudelleen ponnistelunsa, jotka tähtäävät rauhaan alueella;

7. kehottaa neuvostoa, YUTP:n korkeaa edustajaa ja komissiota vastaamaan täysipainoisesti omasta osuudestaan mainitussa prosessissa, jatkamaan palestiinalaishallinnon ja Palestiinan kansan avustamista sekä kehittämään vuoropuhelua Israelin kanssa osana Barcelonan prosessia ja Euroopan naapuruuspolitiikkaa neuvoston jo hyväksymien toimintasuunnitelmien mukaisesti;

8. kannustaa voimakkaasti presidentti Abbasia toteuttamaan aikomuksensa lopettaa väkivalta ja pitää myönteisinä presidentti Abbasin toimia sekä hänen valmiuttaan uudistaa Palestiinan turvallisuusjoukot ja tiukentaa niiden valvontaa sekä osallistua täysipainoisesti vuoropuheluun kaikkien asianomaisten osapuolten kanssa; katsoo, että mainittujen tavoitteiden saavuttaminen edellyttää ehdottomasti Yhdysvaltojen ja Euroopan unionin täydellistä poliittista tukea ja Israelin aktiivista yhteistyötä;

9. kehottaa palestiinalaishallintoa tunnustamaan Palestiinan kansan sitoutumisen demokratiaan sekä edistämään oikeusvaltion periaatteiden noudattamista, oikeuslaitoksen riippumattomuutta, lainsäädäntö- ja toimeenpanovallan selvempää erottamista, hyvää hallintotapaa, mukaan luettuna tilinpidon avoimuus, sekä korruption torjuntaa;

10. toteaa jälleen kerran ja juuri tällä nimenomaisella hetkellä, että ratkaisu Lähi-idän konfliktiin on mahdollinen vain neuvottelemalla kestävä ja lopullinen rauhansopimus vielä voimassa olevan etenemissuunnitelman mukaisesti ilman ennakkoehtoja ja perustuen kahden demokraattisen, suvereenin ja elinkelpoisen valtion rauhanomaiseen rinnakkaiseloon turvallisten ja tunnustettujen rajojen sisäpuolella;

11. katsoo, että kestävä rauha on mahdollinen vain sellaisen ruohonjuuritasolta nousevan aidon lähestymistavan avulla, jossa molempien osapuolten kansalaisyhteiskunnat pyrkivät keskinäiseen vuoropuheluun; kehottaa siksi kvartettia hyödyntämään täysipainoisesti etenemissuunnitelmaa täydentävää Geneven sopimusta ja helpottamaan kansalaisyhteiskuntien välisten neuvottelujen jatkamista tässä yhteydessä;

12. tuomitsee kaikki terrorihyökkäykset ja kummankin osapuolen väkivallanteot; vaatii aseellisia palestiinalaisryhmiä pidättymään kaikista hyökkäyksistä ja muistuttaa niitä siitä, että kaikki terrorin ja väkivallan muodot johtavat viattomien ihmishenkien menettämiseen ja lisäksi haittaavat rauhanprosessia ja heikentävät siviiliväestön oloja; pyytää Israelin hallitusta luopumaan kostoiskuista ja lopettamaan teloitukset ilman oikeudenkäyntiä;

13. kehottaa Israelin hallitusta toteuttamaan uskottavana ensiaskelena etenemissuunnitelman ja YK:n turvallisuusneuvoston päätöslauselmien täytäntöönpanossa kohti kestävää rauhaa vetäytymisen Gazan alueelta ja muilta miehitetyiltä alueilta yhteistyössä ja neuvotellen Egyptin kanssa, joka on ensimmäinen tämän hankkeen hyväksynyt naapurivaltio, sekä palestiinalaishallinnon kanssa kansainvälisten tarkkailijoiden valvonnan alaisena; kehottaa neuvostoa löytämään keinot tarvittavan avun antamiseen;

14. kehottaa jälleen Israelin hallitusta lopettamaan siirtokuntien laajentamisen erityisesti Jerusalemin alueella, keskeyttämään muurin rakentamisen sekä noudattamaan täysimääräisesti neljättä Geneven yleissopimusta ja siten lopettamaan kansainvälisen oikeuden rikkomisen;

15. vahvistaa unionin tuen rauhanprosessille ja esittää ehdotuksen taloudellista kehitystä koskevaksi suunnitelmaksi, jota unionin pitäisi valvoa, jotta alue saisi tukevan perustan vauraudelle ja vakaudelle;

16. kehottaa puhemiestä välittämään tämän päätöslauselman neuvostolle, komissiolle, palestiinalaishallinnolle ja Palestiinan lakia säätävälle neuvostolle, Israelin hallitukselle ja Knessetille, Yhdysvaltojen hallitukselle, Venäjän federaation hallitukselle ja YK:n pääsihteerille.

[1] EUVL C 82 E, 1.4.2004, s. 610.

--------------------------------------------------